Diari Oficial de la Generalitat Valenciana


Sumari del DOGV 4760, del 25-05-2004 (2004/5109)

ORDE de 10 de maig de 2004, de la Conselleria d'Infrastructures i Transport, per la qual es convoquen huit beques d'informàtica i telecomunicacions.
----------------------------------------------------------------------------------------------------------------------------------------------------

### Dades del document

Número de DOGV
:   4760

Data del DOGV
:   25-05-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/5109


Data del document
:   10-05-2004

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * ajuda pública
    * assignació per estudis
    * professió de la informàtica
    * suport econòmic
    * telecomunicació

ORDE de 10 de maig de 2004, de la Conselleria d'Infrastructures i Transport, per la qual es convoquen huit beques d'informàtica i telecomunicacions. [2004/E5109]
  
Exposició de motius
  
La importància de les noves tecnologies en la societat, els requeriments per part dels ciutadans de major informació, la importància de la rapidesa i varietat de canals en què transmetre les activitats de l'administració, la col·laboració amb els avanços tècnics aplicats a la funció administrativa i l'ampliació i millora dels sistemes d'informació de la conselleria són temes el coneixement i divulgació dels quals es considera important per a la Generalitat.
  
L'administració pública considera oportú donar suport a estes noves tecnologies i fomentar-les i, per això, convoca estes ajudes encaminades als nous titulars en estes disciplines.
  
Per la qual cosa, tenint en compte el que disposa l'article 47 del Text Refós de la Llei d'Hisenda Pública de la Generalitat Valenciana i les facultats expressades en l'article 35 de la Llei 5/1983, de 30 de novembre, de Govern Valencià i l'article 8 del Decret 114/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Infrastructures i Transport,
  
ORDENE
  
Article 1. Objecte
  
Constituïx l'objecte d'esta orde la convocatòria de huit beques per al suport de programació en aplicacions i/o projectes en curs de realització en la Conselleria d'Infrastructures i Transport. Estes beques seran distribuïdes entre els diversos centres de la conselleria a València, Castelló i Alacant.
  
Antecedents
  
La conselleria utilitza les noves tecnologies informàtiques i de telecomunicacions per a millorar les prestacions de l'administració als ciutadans.
  
Projectes:
  
La participació d'estes beques serà en els entorns de treball de la Conselleria següents:
  
- Entorn web:
  
Col·laborar en el desenvolupament, millores i incorporacions de les noves ferramentes per a fer més fàcil l'accés dels ciutadans a informacions genèriques de la conselleria.
  
- Entorn microinformàtica:
  
Millora de les aplicacions microinformàtiques dels funcionaris, per a una millor explotació de la informació pròpia de cada servici de la conselleria.
  
- Entorn Linux:
  
Col·laborar en el Pla de Migració a Sistemes Oberts de la Conselleria d'Infrastructures i Transport.
  
Article 2. Requisits dels sol·licitants
  
Podran optar a la beca les persones que acrediten tindre aprovat el cinqué curs d'informàtica o telecomunicacions o tercer de diplomatura de les mateixes especialitats, en qualsevol universitat espanyola.
  
Article 3. Duració i dotació econòmica
  
El període de duració de les beques comprendrà des del començament que s'assenyale fins a l'acabament de l'exercici 2004 sense que puga ser superior a 3 mesos, si bé, s'establix la possibilitat d'una pròrroga automàtica pels mesos que resten fins a completar l'any de gaudi, sempre que la Llei de Pressupostos per a 2005 establisca una línia específica a l'efecte.
  
Una mateixa persona no podrà gaudir de més de dos beques, ja siguen en períodes consecutius o alterns, per la qual cosa la duració màxima establida en tots els casos serà de 24 mesos.
  
Les beques estaran dotades amb 961,62 euros mensuals cada una, amb un import màxim d'11.539,44 euros, tenint en consideració el període de benefici d'un any.
  
Es finançaran a càrrec del pressupost de la Generalitat Valenciana per a l'exercici 2004, aplicació pressupostària 53.96.6009.486.03, i línia de subvenció T0001. L'import global màxim de les huit beques és de 92.315,52 euros.
  
Article 4. Formalització de sol·licituds
  
Els candidats interessats hauran de presentar la sol·licitud segons el model establit en l'annex d'esta orde, en el Registre General de la Conselleria d'Infrastructures i Transport, situat en l'avinguda de Blasco Ibáñez, 50, de València o en qualsevol de les dependències previstes en l'article 38 paràgraf quart de la Llei 30/1992, de Règim Jurídic de les Administracions Públiques i del Procediment Administratiu Comú, juntament amb la documentació següent:
  
a) Currículum, del qual formaran part les dades personals, fotocòpia del DNI, domicili habitual, data de naixement, telèfon, expedient acadèmic i qualsevol altre document que acredite la possessió de cursos rebuts de desenvolupament, xarxes o protocols i paquets ofimàtics que es coneixen.
  
b) Declaració jurada de no tindre cap relació laboral i d'estar al corrent de les obligacions tributàries i de Seguretat Social, segons el que preveu l'article 47.7 del Text Refós de la Llei d'Hisenda Pública.
  
c) Declaració jurada que no gaudix de qualsevol altra beca o ajuda que poguera concedir-se per la mateixa o semblant activitat.
  
d) Certificat acadèmic acreditatiu dels requisits exigits en l'article segon i de l'expedient acadèmic presentat.
  
e) Hauran de fer constar en la sol·licitud:
  
«Beques d'Informàtica de l'any 2004.»
  
- Lloc per al qual se sol·licita la beca: València, Castelló o Alacant.
  
Article 5. Termini de presentació de sol·licituds
  
El termini per al lliurament de sol·licituds serà de quinze dies hàbils, comptadors a partir de l'endemà de la publicació d'esta convocatòria en el Diari Oficial de la Generalitat Valenciana.
  
Article 6. Termini de selecció i concessió de beques
  
1. La concessió de les huit beques serà efectuada per mitjà d'una resolució del conseller d'Infrastructures i Transport a la vista de la resolució de la comissió avaluadora, que estarà presidida pel sotssecretari o persona en qui delegue. En formaran part com a vocals, dos representants del Servici d'Organització i Informàtica de la Conselleria d'Infrastructures i Transport, que seran el tècnic d'Organització i Informàtica i el tècnic de Sistemes Lògics, el qual actuarà de secretari.
  
La selecció dels becaris la donarà la puntuació obtinguda en el barem, en les condicions de l'article sisé paràgraf tercer, i que consta dels conceptes següents:
  
Titulació acadèmica
  
Fins a 4 punts
  
Coneixement de ferramentes de desenvolupament, xarxes, protocols...
  
Fins a 10 punts
  
Coneixements de procediments administratius de l'administració autonòmica.
  
Fins a 6 punts
  
El barem anterior, s'aplicarà en esta selecció, i es primarà la titulació de 5é curs aprovat d'informàtica o telecomunicacions.
  
2. El jurat es reunirà dins dels 15 dies següents a l'acabament del termini de presentació de sol·licituds i podrà convocar tots aquells candidats que considere convenient a fi de comprovar, per mitjà de prova escrita o entrevista, aquells punts referents als mèrits adduïts que s'estimen d'interés.
  
3. La resolució de concessió o denegació es notificarà a les persones interessades. La resolució del conseller d'Infrastructures i Transport en què s'atorguen les huit beques serà publicada, a més, en el Diari Oficial de la Generalitat Valenciana. A esta relació s'adjuntarà una borsa constituïda pels aspirants que no resulten adjudicataris de les beques, prioritzats per orde de puntuació, per a cobrir les vacants que puguen sorgir durant el període de gaudi, sempre que coincidisquen les característiques de la beca vacant i la titulació requerida amb les dels candidats de la borsa de reserva.
  
En el supòsit que el becari renuncie al gaudi de la beca haurà de comunicar el seu desig de formar part de la borsa constituïda en esta orde. La incorporació, en estos casos, a la borsa serà en l'últim lloc d'esta.
  
El conseller d'Infrastructures i Transport es reserva la facultat d'interpretar el contingut d'esta convocatòria de beques i la llista de reserva de becaris.
  
4. La condició de becari no generarà en cap moment cap relació laboral amb la Generalitat Valenciana.
  
5. La condició d'integrant de la Borsa de Reserva de Becaris d'Informàtica o Telecomunicacions no generarà en cap moment cap relació laboral amb la Generalitat Valenciana, ni compromís d'accedir en qualsevol moment a la condició de becari.
  
Per a accedir a la condició de becari serà necessari que es produïsca una resolució del conseller d'Infrastructures i Transport en què es procedisca a l'adjudicació de la beca a favor seu. Esta resolució es publicarà així mateix en el Diari Oficial de la Generalitat Valenciana.
  
Article 7. Obligacions dels becaris
  
1. Les beques concedides són incompatibles amb qualsevol altra beca o ajuda, així com amb el desenvolupament d'una activitat laboral regular. La infracció d'esta regla autoritzarà la Conselleria d'Infrastructures i Transport a cancel·lar el gaudi de la beca.
  
2. Els becaris, una vegada reben la notificació d'haver sigut seleccionats per a una beca, estaran obligats a tindre una dedicació a les activitats objecte d'esta de 35 hores setmanals, que hauran de ser realitzades sota la supervisió del personal del Servici d'Organització i Informàtica de la Conselleria d'Infrastructures i Transport designat a l'efecte.
  
3. Els becaris hauran de presentar la documentació adequada que acredite que tenen cobertura sanitària (assegurança escolar, pòlissa privada, etc.)
  
Al final del període de la beca, el becari haurà d'elaborar una memòria de les activitats portades a terme.
  
La Conselleria d'Infrastructures i Transport s'encarregarà d'ordenar les activitats dels becaris, així com de resoldre les incidències que es produïsquen durant el període de gaudi de les beques.
  
La Conselleria d'Infrastructures i Transport podrà deixar-les sense efecte en el cas que es produïsca l'incompliment de les obligacions per part dels becaris.
  
Article 8. Forma de pagament
  
Les beques, en la quantia determinada en l'article tercer s'abonaran als becaris mensualment, amb l'informe favorable previ del Servici d'Organització i Informàtica.
  
El termini màxim per a resoldre i notificar les sol·licituds serà de sis mesos des de la data de publicació de la present convocatòria en el Diari Oficial de la Generalitat València. Transcorregut este i davant de la falta de resolució expressa s'entendran desestimades totes la sol·licituds.
  
Contra la present orde, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació d'esta en el Diari Oficial de la Generalitat Valenciana.
  
Tot això sense perjuí que es puga interposar qualsevol altre recurs que s'estime oportú.
  
València, 10 de maig de 2004
  
El conseller d'Infrastructures i Transport,